Gesteelde Toyota uit rivier gehaalDie Toyota-dubbelkajuitbakkie wat uit die rivier gehaal is (Foto: SAPD, Limpopo) Die polisie in Limpopo het bevestig ŉ Toyota, wat na Zimbabwe gesmokkel sou word voor die polisie die oortreders se planne in die wiele gery het, is uit die rivier gehaal. Maroela Media het vroeër berig die persone wou Vrydag ŉ voertuig van Suid-Afrika na Zimbabwe smokkel, toe Limpopo se polisiekommissaris die voertuig vanuit ŉ helikopter opgemerk het. Lt.genl. Nneke Ledwaba het Vrydagoggend in ŉ helikopter oor Musina en Beitbrug gevlieg toe hy ŉ gryskleurige Toyota in ŉ rivier opgemerk het. Die motor was halfpad onder water en die smokkelaars wou van vyf donkies gebruik maak om dit aan Zimbabwe se kant van die grens uit die water te trek. “Toe hulle die polisie sien, het hulle in Zimbabwe in gevlug,” het brigadier Motlafela Mojapelo, woordvoerder van die polisie, gesê. “Dit het die polisie ongeveer vier ure lank geneem om die dubbelkajuitbakkie uit die water te haal,” het Mojapelo verduidelik. Tydens ŉ ondersoek is bepaal dat die voertuig vroeër vandeesmaand in Durban se middestad in KwaZulu-Natal gesteel is. Die verdagtes het die voertuig en die donkies in die rivier gelos toe hulle gevlug het. Die donkies is ongedeerd en hulle het vanself weggestap.